Horacio Oduber Hospital
Dr. Horacio E. Oduber Hospital (HOH) ta un hospital general di tamaño mediano situa na Eagle Beach serca di e zona turistico "lowrise" i net pafor di Oranjestad, Aruba.

Historia 
E hospital actual a wordo oficialmente inaugura dia 5 di maart 1977 i ta maneha pa fundacion Stichting Ziekenverpleging Aruba. Su nomber ta na honor di e prome dokter Arubiano, Horacio Eulogio Oduber (1862-1938). Oduber tabata trata su pashent na su cas na Wilhelminastraat na Oranjestad prome cu e prome hospital di Aruba, "San Pedro de Verona", a keda funda pa soeurnan catolico (Dominicanessen) na 1920. Despues di apertura di e hospital nobo na 1977 a converti San Pedro hospital den un cas di cuido. Desde seramento di hospital di Lago na 1985 HOH a keda e unico hospital na Aruba pa un poblacion di alrededor 120.000 habitante. Na 2014 a inicia un proyecto di renovacion y expansion di e hospital, cual a keda finalisa na 2019. Separa di e edificio existente di cinco piso a lanta un edificio nobo di seis piso.

Servicionan 
Dr. Horacio E. Oduber Hospital ta conta cu 320 cama y mas di 1000 empleado cu ta atende mas di 16.000 pashent pa aña. E tin un plataforma pa helicopter pa ricibi pashent cu ta jega cu helicopter di polis o helicopter militar. 

E hospital ta dispone di  tur specialidad basico y algun super specialidad. E tin un departamento di emergencia (eerste hulp) cu ta trata mas o menos 55.000 pashent pa aña. Tin un centro di trauma nivel III disponibel, como tambe un departamento combina cu ta inclui cuido intensivo/cuido mediano/cuido coronario (curason) cu 12 cama, clinica di hemodialyse, tres departamento di psychiater, cinco sala di operacion, banco di sanger, clinica pa trata dolor, centro di oncologia pa tratamento durante dia (dagbehandeling), cuido di enfermo pa dia (dagverpleging), clinica pa trata herida, policlinica interno y externo, departamento pa parto, post di dokter di cas, departamento di fisioterapia y rehabilitacion, tres departamento pa investigacion di diagnostica, diferente laboratorio, botica di hospital, camber di caterisacion di curason, shete departamento pa cuido di enfermo, departamento di servicio pa maternidad, departamento pa mucha, camber di couveuse y diferente otro servicio facilitario.

Fuera di residente i turista local HOH tambe ta ricibi regularmente pashent for di hospital mas chikito den e region, manera for di Bonaire y Isla Riba. Ora cu no tin cama den cuido intensivo of couveuse ta manda pashent for di Corsou pa Aruba.

HOH ta forma parti di e Dutch Caribbean Hospital Alliance (DCHA), inicia na 2021 hunto cu otro hospitalnan den Caribe Hulandes.

Galeria 

Aruba